Ludum Dare

Ludum Dare (LD) (ladina keeles "andma mängu", varem ka Ludum Dare 48 (LD48), tuntud ka nimega LDJAM) on ülemaailmne arvutimängude loomise võistlus. See algatati Geoff Howlandi poolt ja toimus esmakordselt 2002. aasta aprillis.

Praegu korraldab võistlust Mike Kasprzak, kes on olnud korraldustiimis algusest saati. Võistluse käigus peavad osalejad kahe või kolme päeva jooksul looma etteantud teemaga sobiva arvutimängu.

Ajalugu 
Ludum Dare oli algselt ainult internetifoorum. Esimene võistlus, mida tuntakse ka Ludum Dare Zero nime all, toimus 2002. aasta aprillis ja sellel osales 18 inimest. Võistlus osutus sedavõrd populaarseks, et tänapäeval tuntakse Ludum Dare nime all mitte enam internetifoorumit, vaid võistlust. Peale esimest toimumist suurendati võistluse ajapiirangut 24lt tunnilt 48 tunnini, sest 24 tundi leiti olevat mängu loomiseks liiga lühike aeg. Alates aastast 2011 on võistluse populaarsus igal aastal hüppeliselt kasvanud. Osati tänu Markus Perssonile, kes on osalenud mitmel korral.

Kuni aastani 2014 toimus üritus mitteametlikult, kuna Ludum Dare meeskond töötas selle organiseerimise kallal ainult omast vabast ajast. 2014. aasta septembris aga teatas ürituse korraldaja Mike Kasprzak, et ta üritab üles seada ärimudeli, mis võimaldaks tal tegeleda projekti kallal täistööajaga. Ta lisas, et üritusel osalemise eest raha küsimine oleks mõeldamatu ning et raha tuleks leida annetuste kaudu.

2016. aasta aprillis, Ludum Dare 35 toimumise ajal, tehti teadaanne, milles räägiti erinevatest vigadest seoses Ludum Dare hindamissüsteemiga. Eelkõige selgitati teadaandes, et osalejad suurendavad kunstlikult oma mängu reitingut, tehes libakontosid. Selle tulemusena teatati, et Ludum Dare ei toimu niikaua, kuni valmib uus koduleht ürituse korraldamiseks. See aga valmistas kogukonnas pahameelt ja 2016. aasta augustis toimus järgmine Ludum Dare, mis korraldati vana kodulehe administraatori ja pikaaegse kogukonna liikme, sorceressi, poolt. Hääletuse tulemusena otsustati, et mängude hindamist ei toimu peale ürituse lõppu, mistõttu on see ainus Ludum Dare, kus polnud võitjat.

Ürituse struktuur 
Ludum Dare toimub kolm korda aastas. Nädal aega enne üritust toimub hääletus, kus potentsiaalsed osalejad saavad hääletada ürituse teema poolt. Hääletuse võitnud teema tehakse osalejatele teatavaks ürituse alguses. Algselt toimus üritus ainult ühes kategoorias, mida tuntakse ka Compo nime all. Hiljem lisandus ka uus võistluskategooria Jam. Paljud inimesed teevad oma mängu loomisest ka otseülekandeid. Eriti peale 2013. aasta aprilli, kui Ludum Dare kodulehele ilmus vidin, mis näitas kõiki Ludum Dare otseülekandeid platvormil Twitch. Peale ürituse lõppu on osalejatel kolme nädala jooksul võimalik mängida ja hinnata teiste mängu, et lõpuks välja selgitada ürituse võitja. Kuigi auhindu ürituse võitmise eest välja ei anta, jäävad loodud mängu õigused täielikult loojale ja nii mõnigi osaleja on teeninud raha oma mängu edasi arendamisega peale võistluse lõppu. Lisaks korraldatakse üle maailma kohalikke üritusi, et osalejatel oleks koht, kus koos mängu luua ning mõnikord on välja pandud ka parimatele üritusel tehtud mängudele auhinnad.

Ludum Dare Compo  
Selles võistluskategoorias peavad osalejad looma 48 tunni jooksul arvutimängu (kuigi lauamängude loomine on ka lubatud). Mängu kood ja sisu tuleb luua võistluse jooksul ühe isiku poolt ja julgustatud on mängu lähtekoodi mänguga kaasa lisamine.

Ludum Dare Jam 
2010. aasta augustis kuulutati välja, et lisandub uus võistluskategooria Jam. Jamil on lubatud osaleda ka tiimiga, mängu loomiseks antav aeg on 48 tunni asemel 72 tundi ning mängu lähtekoodi ei pea avaldama võistluse lõpus. Jam algab Compoga samal ajal.

Ludum Dare Eestis 
Alates Ludum Dare 35st on APT Game Generator korraldanud ka Ludum Dare kohalikku võistlust Tartus.

Viited 

Võistlused
Videomängud
Arvutimängud
Videomängutootjad
Videomängukultuur